വികസനത്തിന് സമാധാനം അനിവാര്യം: കടന്നപ്പള്ളി പുതിയതെരു: നാടിന്റെ വികസനത്തിന് സമാധാനം അനിവാര്യം ആണെന്നും ജില്ലയില് ശാശ്വത സമാധാനം എന്ന ലക്ഷ്യത്തോടെയാണ് സര്ക്കാര് മുന്നോട്ട് പോകുന്നതെന്നും കടന്നപ്പള്ളി രാമചന്ദ്രന് എംഎല്എ. പിപ്പിള്സ് മൂവ്മെന്റ് ഫോര് പീസ് സമാധാന ദിനമായ 21 ന് പുതിയ തെരുവില് നിന്നും കണ്ണൂരിലേക്ക് നടത്തിയ സമാധാന സന്ദേശ യാത്ര ഉദ്ഘാടനം ചെയ്തു പ്രസംഗിക്കുകയായിരുന്നു അദ്ദേഹം. പ്രമുഖ ഗാന്ധിയന് പി.വി. രാജഗോപാലിന്റെ നേതൃത്വത്തില് നടത്തുന്ന പദയാത്രകളില് ഒന്നാണ് പുതിയതെരുവില് ആരംഭിച്ചു കണ്ണൂരില് സമാപിച്ചത്. പീപ്പിള്സ് മൂവ്മെന്റ് ഫോര് പീസ് വര്ക്കിംഗ് ചെയര്മാന് പി. സതീശ് കുമാര് അധ്യക്ഷത വഹിച്ചു. തുടര്ന്ന് കണ്ണൂര് മഹാത്മ മന്ദിരത്തില് നടന്ന പദയാത്രയുടെ സമാപന സമ്മേളനം മേയര് ടി.ഒ. മോഹനന് ഉദ്ഘാടനം ചെയ്തു. വിവിധ കേന്ദ്രങ്ങളില് നടന്ന സ്വീകരണ പരിപാടിയില് നിരവധി നേതാക്കള് പ്രസംഗിച്ചു.